খাস কলকাতায় গ্রেফতার জামশেদপুরের ২ কুখ্যাত গ্যাংস্টার

কলকাতা: জামশেদপুরে গুলি চালানোর (Jamshedpur Shootout) পর কলকাতায় (Kolkata) পালিয়ে এসেও শেষরক্ষা হল না কুখ্যাত গ্যাংস্টার (Gangster) মনোজ বিবার ও বিশাল বিবারের। বুধবার গভীর রাতে চিংড়িঘাটা এলাকা থেকে দুই ভাইকে গ্রেফতার (Arrested) করে বিধান নগর দক্ষিণ থানার পুলিশ। ধৃতদের কাছ থেকে উদ্ধার হয়েছে আগ্নেয়াস্ত্র। পুলিশের প্রাথমিক তদন্তে জানা গিয়েছে, জামশেদপুরে এক ব্যবসায়ীর উপর গুলি চালানোর পর নিজেদের লুকিয়ে রাখতে কলকাতায় আসে তারা।

পুলিশ সূত্রে খবর, মঙ্গলবার রাতে জামশেদপুরে এক ব্যবসায়ীকে লক্ষ্য করে গুলি চালায় এই দুই গ্যাংস্টার। গুলিতে গুরুতর আহত হন ওই ব্যবসায়ী। ঘটনার পরই অভিযুক্ত দুই ভাই পালানোর পরিকল্পনা করে। প্রথমে তারা ট্রেনে করে সাঁতরাগাছি স্টেশনে নামে। তারপর উদ্দেশ্য ছিল নিউটাউনে এক পরিচিত ব্যক্তির বাড়িতে আশ্রয় নেওয়া। কিন্তু পুলিশের টহলদারি ও নাকা চেকিংয়ে ধরা পড়ে যায় তারা।

আরও পড়ুন: ৫ বছরের নাবালিকাকে ধর্ষণের চেষ্টা, গ্রেফতার ৬৯ বছরের বৃদ্ধ

বিধান নগর দক্ষিণ থানার পুলিশ জানিয়েছে, চিংড়িঘাটা এলাকায় টহলদারি চলাকালীন সন্দেহজনক গতিবিধির কারণে মনোজ ও বিশালকে আটক করা হয়। পুলিশি জিজ্ঞাসাবাদে তারা বিভ্রান্তিকর উত্তর দিতে থাকে এবং পালানোর চেষ্টা করে। এরপর তাদের দেহ তল্লাশি করে আগ্নেয়াস্ত্র পাওয়া যায়। তারপরই দু’জনকে হাতকড়া পরায় পুলিশ।

রাজ্য পুলিশের তরফে ইতিমধ্যেই জামশেদপুর পুলিশের সঙ্গে যোগাযোগ করা হয়েছে। ধৃতদের হেফাজতে নেওয়ার প্রক্রিয়া শুরু হয়েছে। বিধান নগর পুলিশ তদন্ত করে দেখছে, তারা কলকাতায় আর কারও সাহায্য পেয়েছিল কি না। পাশাপাশি এই শহরে তারা আরও কোনও অপরাধমূলক কাজের পরিকল্পনা করছিল কি না, তাও খতিয়ে দেখছে পুলিশ।